Abikaasaga randa jõudes nägime, et oleme lootusetult hilinenud, sest rahvamurd oli aegsasti enne poolt kümmet suures sõõris vee ääres kohad hõivanud ja meil ei õnnestunud kuidagi hea kuulde ja nägemise piirkonda end trügida. Selleasemel   vaatasime kuidas paljud teisedki ei üritanud end tihedasse rahvamassi poetada vaid hoidsid käes küünlaid või tõrvikuid. Palju küünlaid oli asetatud keset rannaliiva väikese õnaruse sisse, mida ümbritses madal liivavallike. Kaugema ringiga jalutades pääsesime siiski vee piirile. Ka piki vee äärt palistas rahvahulk rannariba. Inimesed olid asetanud arvukalt elavaid tulesid enda ette  maha, hoidsid käes ja muist hõljusid tasasel lainetusel veepinnal. Julgemad võtsid jalanõud jalast, käärisid püksisääred üles ja sammusid kaugemale merre. Jätsin minagi siis kingad märjale liivale Kärdi hoolde ja sammusin nii kaugele kuni üles tõstetud teksad puutusid veega kokku. Legendaarne Pärnu Postimehe fotograaf Ants Liigus seisis juba ammu kaameraga kaugel eespool teisi vees seisjaid, et tabada taas põnevaid ja hästi tunnetatud kaadreid. Rahvahulgast moodustunud suure hobuseraua-kujulise piirde keskel  põles maas loogeldes tuli.